Optagelser og udsagn fra navngivne vidner dokumenterer klart, at en eller to politibetjente truede vidner til en episode på Indre Nørrebro i København natten til fredag i sidste uge, hvor en betjent væltede en lam mand ud af hans kørestol uden at hjælpe ham op.

Det vurderer landsforeningen Krim, der på den baggrund opfordrer til, at de to betjente bliver varetægtsfængslet øjeblikkeligt, da der er »særlig bestyrket mistanke« om, at de har truet vidner. Derfor har Krim sendt et tre sider langt brev til Den Uafhængige Politiklagemyndighed, der undersøger sagen og har mulighed for at tage initiativ til foreløbige retsskridt mod betjentene såsom varetægtsfængsling.

»Trusler mod vidner straffes hårdt. Det har politikerne ønsket gennem stramninger af loven, og retspraksis er fulgt med. Der ligger en dom fra Østre Landsret, hvor to betjente kom i fængsel i fire måneder, fordi de på et værtshus havde truet en kollega, som skulle vidne mod dem i en sag, hvor de havde udøvet vold i et salatfad i forbindelse med en anholdelse. Det var ifølge landsretten en skærpende omstændighed, at de to politimænd udøvede et offentligt hverv som tjenestemænd«, siger advokat og formand for Landsforeningen Krim, Claus Bonnez.